Diari Oficial de la Generalitat Valenciana


Sumari del DOGV 9504, del 03-01-2023 (2022/13282)

DECRET 242/2022, de 30 de desembre, del Consell, d'aprovació de les bases reguladores i concessió directa d'ajudes per a actuacions de modernització, implantació de mesures d'estalvi i eficiència energètica i sostenibilitat del comerç i l'artesania
--------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9504

Data del DOGV
:   03-01-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2022/13603


Data del document
:   30-12-2022

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Decret

Descriptors 

:   * Conselleria d'Economia Sostenible, Sectors Productius, Comerç i Treball
    * ajuda pública

DECRET 242/2022, de 30 de desembre, del Consell, d'aprovació de les bases reguladores i concessió directa d'ajudes per a actuacions de modernització, implantació de mesures d'estalvi i eficiència energètica i sostenibilitat del comerç i l'artesania [2022/13261]  
La invasió d'Ucraïna per part de Rússia ha generat importants conseqüències en tots els ordres, tant des del punt de vista humanitari, donant lloc al desplaçament de milions de refugiats cap als països de la Unió Europea, com des del punt de vista econòmic, amb importants repercussions en diversos sectors de l'activitat econòmica.  
  
D'altra banda, des de l'estiu de 2021, el preu del gas natural s'ha multiplicat per cinc en un any i, el petroli quasi ha doblegat el seu preu durant l'últim any, pujant un 20 % des de febrer de 2022, així com altres matèries primeres, com el blat, que han vist incrementat el seu preu fins a un 30 %, a conseqüència de la guerra d'Ucraïna i, consegüentment, també els béns intermedis. A més, i atés el disseny del mercat elèctric europeu, on el gas determina en gran manera el preu de l'electricitat, aquesta ha incrementat també considerablement el seu preu.  
  
Per tant, en l'últim any s'ha produït un augment abrupte i generalitzat dels costos de l'energia, les matèries primeres i els béns intermedis, que afecta a tots els sectors econòmics i, molt especialment, a aquells que, per l'activitat que desenvolupen, tenen un major consum d'energia elèctrica (activitats electrointensives). La pujada dels preus de l'energia està afectant de manera particular a aquells sectors que la utilitzen de manera intensiva i tenen poca capacitat de traslladar-la a preus, com el transport per carretera, la pesca, l'agricultura i la ramaderia. La pujada dels preus de l'electricitat i el seu efecte sobre la inflació afecten també la renda disponible de les llars, en particular a la dels més vulnerables.  
  
Les conseqüències econòmiques d'aquesta evolució són un augment de la taxa d'inflació i un alentiment del ritme de creixement. Espanya està entre els estats membres de la Unió Europea menys exposats als efectes directes de la invasió d'Ucraïna. La diversificació de les fonts d'aprovisionament de gas és molt alta i la relació comercial, d'inversió i financera amb Rússia i Ucraïna és modesta, però, no obstant això, els efectes econòmics indirectes són considerables, sobretot, a través de l'augment del preu del gas i del petroli, però també, a través de l'encariment o l'escassetat d'altres matèries primeres agrícoles i minerals.  
  
En aquest escenari d'incertesa i desconfiança en el futur, la resposta en política econòmica ha de ser la de garantir l'eficàcia i la protecció del mercat interior i establir un marc just de competència entre les empreses en tota la Unió Europea. Ha de donar-se una resposta contundent, per part de les administracions públiques per a afrontar les conseqüències econòmiques i socials de la guerra amb mesures eficaces en el curt termini i mesures que acceleren l'acció a mitjà i llarg termini en matèria de transició energètica que ve impulsant el Govern d'Espanya, en particular, a través de l'execució del Pla de Recuperació, Transformació i Resiliència. Per això, el Govern de la Nació ha impulsat un Pla Nacional que comprén mesures normatives i no normatives, elaborat després d'un procés de diàleg amb els sectors més afectats, els agents socials, les comunitats autònomes i els partits polítics. Els objectius bàsics d'aquest Pla són la baixada dels preus de l'energia per a tots els ciutadans i empreses, el suport als sectors més afectats i als col·lectius més vulnerables i el reforç de l'estabilitat de preus.  
  
Des de totes les administracions públiques s'ha tractat, de diverses maneres, de revertir aquesta situació d'increment dels preus i garantir la sostenibilitat econòmica i s'han aprovat normes, com ara, el Reial decret llei 6/2022, de 29 de març, pel qual s'adopten mesures urgents en el marc del Pla Nacional de resposta a les conseqüències econòmiques i socials de la guerra en Ucraïna o el Reial decret llei 14/2022, d'1 d'agost, de mesures de sostenibilitat econòmica en l'àmbit del transport, en matèria de beques i ajudes a l'estudi, així com de mesures d'estalvi, eficiència energètica i de reducció de la dependència energètica del gas natural.  
Aquest Reial decret llei 6/2022, estableix mesures d'estalvi energètic, entre elles, algunes, que impacten directament en els comerços i els obliguen a realitzar inversions no previstes en un termini curt de temps, per a tractar d'estalviar energia i utilitzar-la d'una forma més racional.   
Entre les mesures que s'estableixen, hi ha aquella per la qual els edificis i locals amb accés des del carrer inclosos en l'àmbit d'aplicació de la IT 3.8 del RITE disposaran d'un sistema de tancament de portes adequat, el qual podrà consistir en un senzill braç de tancament automàtic de les portes, amb la finalitat d'impedir que aquestes romanguen obertes permanentment, amb el consegüent balafiament energètic per les pèrdues d'energia a l'exterior, independentment de l'origen renovable o no de l'energia utilitzada per a la generació de calor i fred per part dels sistemes de calefacció i refrigeració.  
Així mateix, l'enllumenat d'aparadors regulat en l'apartat 6 de la Instrucció Tècnica Complementària EA-02 del Reglament d'eficiència energètica en instal·lacions d'enllumenat exterior, aprovat per Reial decret 1890/2008, de 14 de novembre, haurà de mantindre's apagat des de les 22 hores.  
En aquest context econòmic i social, la Generalitat Valenciana, a través de la Conselleria d'Economia Sostenible, Sectors Productius, Comerç i Treball ha tractat de coadjuvar en la recuperació econòmica dels sectors del comerç i l'artesania mitjançant la convocatòria d'ajudes, tant per a donar suport en el compliment de les mesures normatives destinades a l'estalvi energètic, com per a implementar-ne d'altres o donar suport a la compra d'equipament o la realització d'obres i instal·lacions destinades a millorar l'eficiència energètica i la sostenibilitat.  
  
Alineades amb els objectius de la Unió Europea de sostenibilitat, eficiència i resiliència, les ajudes que es convoquen dirigides a establiments comercials i artesans, es destinen principalment a la modernització de les infraestructures i l'equipament per a aconseguir millorar especialment la seua eficiència mediambiental i energètica, el tractament de residus, l'accessibilitat...  
L'Ordre 22/2018, de 22 de novembre, de la Conselleria d'Economia Sostenible, Sectors Productius, Comerç i Treball, aprova les bases reguladores per a la concessió de subvencions en matèria de comerç, consum i artesania, va ser modificada per l'Ordre 5/2022, d'1 de juny, de la Conselleria d'Economia Sostenible, Sectors Productius, Comerç i Treball, per a introduir com a nous conceptes subvencionables, les obres i instal·lacions, a més de l'equipament, per a tractar de donar resposta a aquestes obligacions i a les reivindicacions dels comerciants i artesans. A més, es va introduir també una nova ajuda per a la compra d'equipament per part de les artesanes i artesans destinada a l'exercici i desenvolupament del seu ofici.  
Per Resolució de 16 de juny de 2022 (modificada en data 26 de juliol i 09.12.2022), de la directora general de Comerç, Artesania i Consum, es van convocar les subvencions en matèria de comerç i artesania per a l'exercici 2022. Les sol·licituds formulades van superar amb escreix la dotació pressupostària disponible. De fet, es van denegar per insuficiència de crèdit disponible vora 5.000.000 d'euros en subvencions, en el cas de les ajudes AVALEM COMERÇ, amb quasi 400 sol·licituds que no van poder ser ateses, i en el cas de l'equipament artesà, unes 60 sol·licituds per un import de més de 700.000 euros en subvencions. Tot i que, des de la Conselleria d'Economia Sostenible, Sectors Productius, Comerç i Treball, a través de la Direcció General de Comerç, Artesania i Consum, s'ha tractat d'aconseguir el crèdit adequat i suficient per a poder resoldre totes les sol·licituds que compleixen els requisits establits, no s'ha pogut aconseguir.  
  
No obstant això, de conformitat amb l'article 22.2.c de la Llei 38/2003, de 17 de novembre, general de subvencions i l'article 168.1.C, de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, de manera excepcional i atenent a les raons d'interés públic, social i econòmic justificades, per la crisi energètica i econòmica, conseqüència de l'increment de l'energia i dels combustibles, a més de determinades matèries primeres i béns intermedis, així com l'obligació de complir amb noves mesures d'estalvi i eficiència energètica, es concedeixen les subvencions directes relacionades amb aquest decret.  
  
Per tot el que s'ha exposat, i d'acord amb l'article 168.1.C, de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i en virtut del que disposa l'article 28.c, de la Llei 5/1983, de 30 de desembre, de la Generalitat, del Consell, i a proposta del conseller d'Economia Sostenible, Sectors Productius, Comerç i Treball, prèvia deliberació del Consell en la reunió de 30 de desembre de 2022,  
  
  
DECRETE  
  
Article 1. Objecte  
Aquest decret té per objecte aprovar les bases reguladores per a la concessió directa, amb caràcter excepcional i per raons d'interés públic, social i econòmic, de les ajudes per a la realització d'actuacions de modernització, implantació de mesures d'estalvi i eficiència energètica i sostenibilitat del comerç i l'artesania.  
  
Article 2. Entitats beneficiàries  
1. Són entitats beneficiàries d'aquestes ajudes, les persones físiques i jurídiques, incloent-hi les agrupacions de persones físiques o jurídiques, públiques o privades, societats civils, comunitats de béns, o qualsevol altre tipus d'unitat econòmica o patrimoni separat sense personalitat jurídica pròpia, relacionades en els annexos I i II d'aquest decret, en funció del tipus d'ajuda, i per l'import de la subvenció que es determina en aquests, de conformitat amb la inversió presentada en la convocatòria efectuada per Resolució de la directora general de Comerç, Artesania i Consum, de data 16 de juny de 2022.  
2. En el cas d'agrupacions de persones físiques o jurídiques sense personalitat jurídica, segons el que estableix l'article 11 de la Llei 38/2003, general de subvencions, es fa constar expressament, els compromisos d'execució assumits per cada membre de l'agrupació, així com l'import de subvenció a aplicar per cadascú d'ells (annexos III i IV).  
  
Article 3. Modalitat d'ajuda  
1. Les ajudes concedides adoptaran la forma de subvenció directa.  
2. En aquest decret es concedeixen dos tipus d'ajuda, destinades, per una part, a les pimes comercials i, per l'altra, a les artesanes, artesans o pimes artesanes amb document de qualificació artesana actualitzat degudament i expedit per la Generalitat o document equivalent emés per una administració pública que acredite la seua condició artesana:  
  
- AVALEM COMERÇ, subvenció destinada a donar suport a les inversions en equipament, obres i instal·lacions per a l'establiment comercial, incloent-hi les aplicacions informàtiques i despeses derivades de la creació d'una pàgina web vinculada a l'establiment, a la implantació de la venda en línia o la integració en una plataforma en línia de comerç electrònic, als establiments situats o que s'implantaran a la Comunitat Valenciana.  
- Subvenció per a donar suport a les inversions en equipament per a l'exercici i desenvolupament dels oficis artesans.  
  
Article 4. Règim jurídic aplicable i compatibilitat amb la normativa de competència de la Unió Europea  
1. Aquestes ajudes tenen la consideració de subvencions públiques i es regeixen per la Llei 38/2003, de 17 de novembre, general de subvencions, i el seu desplegament mitjançant el Reglament 887/2006, de 21 de juliol, així com per la Llei 1/2015, de 6 de febrer, de la Generalitat, d'hisenda, del sector públic instrumental i de subvencions.  
2. Les ajudes regulades en aquest decret, en aplicació del Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, són compatibles amb el mercat interior i no és necessària la notificació d'aquestes a la Comissió Europea, ja que no compleixen tots els requisits de l'apartat 1 de l'article 107 TFUE, atés que aquestes ajudes s'acullen al règim de minimis, i, per tant, estan sotmeses al Reglament (UE) 1407/2013 de la Comissió, de 18 de desembre de 2013, relatiu a l'aplicació dels articles 107 i 108 Tractat de Funcionament de la Unió Europea a les ajudes de minimis (DO L 352, 24.12.2013), modificat pel Reglament (UE) núm. 2020/972 de la Comissió, de 2 de juliol de 2020, pel qual es modifica el Reglament (UE) núm. 1407/2013, respecte a la seua pròrroga i, el Reglament 651/2014, quant a la seua pròrroga i als ajustos pertinents (DO L 215, de 07.07.2020). Les ajudes regulades en aquestes bases, no es troben entre les excloses enumerades en l'article 1.1 del citat Reglament (UE) 1407/2013.  
  
En conseqüència, en tractar-se d'ajudes sotmeses al règim de minimis, l'import total de la subvenció concedida a una única empresa no excedirà de 200.000 euros concedits en l'actual exercici fiscal i els dos anteriors.  
3. Les ajudes de minimis no s'acumularan amb cap ajuda estatal en relació amb les mateixes despeses subvencionables o amb ajuda estatal per a la mateixa mesura de finançament de risc, si aquesta acumulació excedira de la intensitat de l'ajuda o de l'import d'ajudes superior corresponent, fixat en les circumstàncies concretes de cada cas per un reglament d'exempció per categoria o una decisió adoptada per la Comissió. Les ajudes de minimis que no es concedisquen per a costos subvencionables específics podran acumular-se amb altres ajudes estatals, concedides en virtut d'un reglament d'exempció per categories o d'una decisió adoptada per la Comissió.  
4. Serà d'aplicació a aquestes ajudes l'Ordre 22/2018, de 22 de novembre, de la Conselleria d'Economia Sostenible, Sectors Productius, Comerç i Treball, per la qual s'aproven les bases reguladores per a la concessió de subvencions en matèria de comerç, consum i artesania, modificada per l'Ordre 5/2022, de'1 de juny, de la Conselleria d'Economia Sostenible, Sectors Productius, Comerç i Treball, de modificació de l'Ordre 22/2018.  
  
Article 5. Finançament  
Per a atendre les obligacions econòmiques que es deriven d'aquest decret, d'acord amb l'article 168.1.C de la Llei 1/2015, es tramitarà, si fora necessària, una modificació de crèdits en la forma establida en aquesta llei, una vegada aprovat aquest decret, amb càrrec al programa pressupostari 761.10, Ordenació i promoció comercial i artesana, capítol VII, despeses de capital, per un import total màxim de 5.649.809,31 euros.  
  
Article 6. Procediment de concessió  
1. Aquestes subvencions es concedeixen de manera directa, en aplicació dels articles 22.2.c i 28, apartats 2 i 3, de la Llei 38/2003, de 17 de novembre, general de subvencions, i l'article 168.1.C de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, per concórrer raons d'interés públic, econòmic, social i humanitari, en virtut dels efectes negatius provocats per l'increment dels preus de l'energia i dels combustibles, i altres matèries primeres i béns intermedis, que repercuteixen directament en el comerç i l'artesania, a més de l'obligació de complir amb les noves mesures d'estalvi i eficiència energètica i tractar de garantir la sostenibilitat de comerços i oficis artesans.  
  
2. Per a avisar de la publicació de les notificacions en el DOGV, s'enviarà un correu electrònic a l'indicat en la sol·licitud. Aquesta publicació substituirà la notificació i la data de la publicació serà la que es considere a l'efecte de notificació.  
  
Article 7. Pagament  
1. La liquidació i el pagament de les ajudes s'efectuarà una vegada justificat el compliment dels requisits amb la documentació presentada. L'import de l'ajuda es lliurarà d'una sola vegada.  
2. Sobre la quantitat justificada i aprovada, una vegada verificat el presentat per la beneficiària, s'aplicarà el percentatge de suport real concedit, ja que es tracta d'ajudes de minimis, i es proposarà el pagament de la quantitat resultant, sempre que aquesta no siga superior a la concedida.  
  
Article 8. Obligacions de les entitats beneficiàries  
Són obligacions de la beneficiària:  
1. Complir l'objectiu, executar el projecte o realitzar l'activitat que fonamenta la concessió de les subvencions en els termes establits en aquestes bases reguladores, en cada convocatòria i, si escau, en la concessió de l'ajuda. En aquest context, tota alteració de les condicions tingudes en compte per a la tramitació de la sol·licitud podrà donar lloc a la modificació de la resolució, sense perjudici que la no-comunicació d'aquestes modificacions puga ser causa suficient per a la minoració o revocació de l'ajuda.  
2. Acreditar la realització de l'activitat, així com el compliment dels requisits i les condicions que determinen la concessió de l'ajuda en la forma, condicions i terminis establits en aquestes bases reguladores.  
  
3. Fer constar de manera explícita, en la difusió de les accions subvencionades, el suport de la Generalitat i, si escau, del corresponent organisme públic cofinançador de l'ajuda i complir les obligacions de publicitat activa, en aplicació de l'article 3 de la Llei 19/2013, de 9 de desembre, de transparència, accés a la informació pública i bon govern i de l'article 4 de la Llei 1/2022, de 13 d'abril, de transparència i bon govern.  
Les entitats privades que perceben durant el període d'un any natural ajudes o subvencions de les entitats recollides en l'article 3 de la Llei 1/2022, en una quantia superior a 50.000 euros o quan, les ajudes o subvencions percebudes representen almenys el 40 % del total dels seus ingressos anuals, sempre que assolisquen com a mínim la quantitat de 5.000 euros, hauran de complir les obligacions de publicitat activa recollides en el capítol II del títol I de la Llei 19/2013, de 9 de desembre. El compliment d'aquestes obligacions s'ha de realitzar a través del portal web de l'entitat, utilitzant els mitjans electrònics de l'organització, associació o agrupació a la qual puga pertànyer, o bé a través de la plataforma TEP - Transparència Entitats Privades, de GVA Oberta, a la qual es pot accedir en gvaoberta.gva.es/tep, que posa a la seua disposició la Generalitat. Aquestes entitats han de publicar la informació a partir de l'any següent a aquell en què s'hagen superat els llindars establits, i ha de mantindre's publicada durant quatre anys naturals.  
  
4. En tot el material promocional, informatiu, formatiu i divulgatiu que es derive de les activitats objecte d'aquestes bases reguladores, s'haurà d'incloure el logotip de la conselleria competent en matèria de comerç, consum i artesania i utilitzar un llenguatge no sexista i no discriminatori.  
5. Comunicar, en qualsevol moment de la vigència de l'expedient, i en tot cas, juntament amb la justificació de l'actuació subvencionada, altres ajudes, ingressos o recursos públics o privats que s'hagen obtingut per al mateix projecte.  
6. La beneficiària haurà de destinar la inversió objecte de la subvenció, a la finalitat per a la qual es concedeix aquesta, durant un període mínim de cinc anys en cas de béns inscriptibles en un registre públic, o de dos anys per a la resta de béns.  
7. La submissió a actuacions de comprovació, seguiment i inspecció de la Direcció General de Comerç, Artesania i Consum, així com al control financer que correspon a la Intervenció General de la Generalitat i, si escau, dels òrgans competents altres organismes públics cofinançadors en relació amb les ajudes concedides.  
  
8. Deixar constància de la percepció i de l'aplicació de la subvenció en la comptabilitat o en els llibres de registre que haja de portar l'entitat beneficiària segons la normativa vigent, i, en el cas de no tindre obligació de portar-la, en la documentació que la substituïsca, així com conservar els documents justificatius de l'actuació subvencionada, incloent els documents electrònics, amb la finalitat de garantir l'adequat exercici de les facultats de comprovació o control.  
  
9. Procedir al reintegrament dels fons percebuts en els supòsits previstos en l'article 11 d'aquestes bases reguladores.  
  
Article 9. Despeses subvencionables  
1. En el cas de les ajudes AVALEM COMERÇ, es consideraran susceptibles de rebre suport les inversions en equipament, obres i instal·lacions per a l'establiment comercial, incloent-hi les aplicacions informàtiques i despeses derivades de la creació d'una pàgina web vinculada a l'establiment, destinada a la implantació de la venda en línia o la integració en una plataforma en línia de comerç electrònic, als establiments situats o que s'implantaran a la Comunitat Valenciana.  
  
Aquestes inversions es poden destinar a l'equipament per a l'exposició, l'emmagatzematge i venda del producte, la senyalització i identificació de l'establiment, sistemes de seguretat, accessibilitat, estalvi energètic, tractament de residus, etc.  
Només se subvencionaran les obres realitzades en la zona de venda de l'establiment.  
La inversió aprovada no podrà ser inferior a 3.000 euros i l'ajuda podrà arribar fins al 75 % de la inversió, amb el límit de 40.000 euros per establiment, i en un període de tres anys.  
2. En el cas d'inversions en equipament artesà, es consideraran susceptibles de rebre suport les inversions en equipament per a l'exercici i desenvolupament dels oficis artesans.  
La inversió aprovada no podrà ser inferior a 2.000 euros i l'ajuda podrà arribar fins al 75 % amb un límit de 30.000 euros per establiment o taller, al qual estiga vinculat l'activitat, en un termini de 3 anys.  
  
3. Es consideraran susceptibles de suport les inversions realitzades des de l'1 de gener de 2022, fins al 25 de gener de 2023.  
  
Article 10. Justificació de les ajudes  
La justificació de les ajudes s'efectuarà fins al 25 de gener de 2023. La documentació a presentar en aquest termini, per a la liquidació de les ajudes serà mitjançant compte justificatiu serà la següent:  
a) Relació detallada de les actuacions realitzades, amb el suport de la subvenció, amb indicació de cadascuna de les despeses incorregudes (amb identificació de la creditora i del document, el seu import, data d'emissió i data de pagament), en què es manifeste expressament que s'ha complit l'objecte de la subvenció i que els béns o millores es destinaran a les finalitats concretes per a les quals es va concedir la subvenció per un període no inferior a cinc anys en cas de béns inscriptibles en un registre públic, i a dos anys per a la resta de béns.  
b) Acreditació de l'import, procedència i aplicació dels fons propis i d'altres subvencions i ingressos amb els quals, a més de la subvenció, hagen sigut finançades les actuacions. Amb aquest fi, la beneficiària presentarà una declaració responsable detallada.  
c) Justificació de les despeses i pagaments realitzats.  
c.1. Justificants de les despeses realitzades: factures i altres documents de valor probatori equivalent, amb validesa en el tràfic jurídic mercantil o amb eficàcia administrativa, justificatius de la despesa efectuada, expedits d'acord amb la normativa vigent. Les factures hauran de comptar amb les dades formals que exigeix per a la seua expedició el Reial decret 1619/2012, de 30 de novembre, pel qual s'aprova el Reglament que regula les obligacions de facturació. També es presentarà documentació acreditativa del seu pagament: rebuts, transferències o càrrecs bancaris o, si escau, còpia dels efectes mercantils entregats al proveïdor o creditor garantits per una entitat financera o companyia d'assegurances. No podran acreditar-se pagaments en efectiu, amb un import igual o superior a 1.000 euros o el seu contravalor en moneda estrangera.  
D'acord amb el que es preveu en l'article 31.2 de la LGS, es considerarà despesa realitzada, amb caràcter general, la despesa aprovada que haja sigut efectivament pagada amb anterioritat a la finalització del període de justificació que es determine en la convocatòria o resolució de concessió. A aquest efecte es considerarà despesa realitzada, quan es tracte de tributs i Seguretat Social a càrrec de la beneficiària, el que haja sigut reportat abans de finalitzar el termini de justificació i es trobe en període d'ingrés voluntari no vençut a la mateixa data, havent d'acreditar el pagament efectiu quan es produïsca.  
c.2. Quan l'import de la subvenció concedida siga inferior als 50.000 euros, però la beneficiària així ho preferisca, els documents esmentats en l'apartat anterior seran substituïts per un informe de professional d'auditoria de comptes inscrit com a exercent en el Registre Oficial d'Auditors de Comptes dependent de l'Institut de Comptabilitat i Auditoria de Comptes, que contindrà la següent documentació:  
- Memòria d'actuació, subscrita per la beneficiària, justificativa del compliment de les condicions imposades en la concessió de la subvenció, amb indicació de les activitats realitzades i els resultats obtinguts.  
  
- Informe d'auditoria en el qual detallarà les comprovacions realitzades i farà constar tots aquells fets o excepcions que puguen suposar un incompliment per part de la beneficiària de la normativa aplicable o de les condicions imposades per a la percepció de la subvenció, i haurà de proporcionar la informació amb suficient detall i precisió perquè l'òrgan gestor puga concloure sobre aquest tema. Aquest informe contindrà els punts i l'estructura establits en l'article 7 de l'Ordre EHA/1434/2007, de 17 de maig, per la qual s'aprova la norma d'actuació dels auditors de comptes en la realització dels treballs de revisió de comptes justificatius de subvencions, en l'àmbit del sector públic estatal, previstos en l'article 74 del Reglament de la LGS.  
  
Per a emetre aquest informe, la persona auditora haurà de comprovar:  
- L'adequació del compte justificatiu de la subvenció presentada per la beneficiària i que aquesta haja sigut subscrita per una persona amb poders suficients per a això.  
- El contingut de la memòria d'actuació, estant alerta davant la possible falta de concordança entre la informació continguda en aquesta memòria i els documents que hagen servit de base per a realitzar la revisió de la justificació econòmica.  
- Que la informació econòmica està suportada per una relació classificada de les despeses de l'activitat subvencionada, amb identificació de la creditora i del document -factures, nòmines i butlletins de cotització a la Seguretat Social-, el seu import total i l'imputat a la subvenció, data d'emissió i, si escau, data de pagament.  
- Que l'entitat disposa dels documents acreditatius de les despeses justificades, d'acord amb el que preveu l'article 30.3 de la Llei general de subvencions i que aquests documents han sigut inclosos en els registres comptables.  
- Que les despeses que integren el llistat compleixen els requisits per a tindre la consideració de despesa subvencionable, d'acord amb el que estableix l'article 31 de la Llei general de subvencions i que es produeix la necessària coherència entre les despeses justificades i la naturalesa de les activitats subvencionades.  
- Que l'entitat disposa d'ofertes de diferents proveïdors, en els supòsits previstos en l'article 31.3 de la Llei general de subvencions, i d'una memòria que justifique raonablement l'elecció del proveïdor, en aquells casos en què no haja recaigut en la proposta econòmica més avantatjosa.  
- Que no s'han realitzat subcontractacions de l'activitat subvencionada, fora dels casos permesos en l'article 29 de la Llei general de subvencions, article 68 del seu Reglament i aquestes bases reguladores.  
  
- Que no s'han concedit altres subvencions, ajudes, ingressos o recursos per a la mateixa finalitat, procedents de qualssevol administracions o entitats públiques o privades, nacionals, de la Unió Europea o d'organismes internacionals, que siguen incompatibles o que superen els costos de l'activitat subvencionada.  
Al final del seu treball, la persona auditora sol·licitarà a l'entitat beneficiària una carta, signada per la qual va subscriure el compte justificatiu, en la qual s'indicarà que s'ha informat l'auditora sobre totes les circumstàncies que puguen afectar la correcta percepció, aplicació i justificació de la subvenció.  
També s'hi inclouran les manifestacions que siguen rellevants i que servisquen d'evidència addicional a la persona auditora sobre els procediments realitzats.  
d) Documentació acreditativa, si escau, del compliment de les obligacions i condicions que s'hagen establit en la resolució de concessió.  
  
e) Documentació que acredite la realització del material gràfic, audiovisual i, si escau, de qualsevol acció (promocional, formativa, informativa o divulgativa) subvencionada.  
f) En cas que la beneficiària haja denegat expressament el seu consentiment perquè la Conselleria obtinga directament els corresponents certificats telemàtics, acreditació que es troba al corrent en el compliment de les seues obligacions tributàries i amb la Seguretat Social.  
  
g) Declaració responsable de la beneficiària de no ser subjecte deutor per resolució de procedència de reintegrament de subvencions.  
h) Quan l'import de la despesa subvencionable abaste o supere la quantia de 40.000 euros, quan es tracte d'obres, o a 15.000 euros, quan es tracte de subministrament o de serveis, ambdues quantitats amb IVA exclòs, la beneficiària haurà d'aportar també justificació d'haver sol·licitat, com a mínim, tres ofertes de diferents proveïdors, llevat que no hi haja en el mercat suficient nombre d'entitats que el subministren o presten, i justificació de la triada quan no recaiga en la proposta econòmica més avantatjosa.  
i) Declaració responsable de no haver rebut ni sol·licitat altres subvencions, ajudes, ingressos o recursos per a la mateixa finalitat o, si fa el cas, relació d'entitats a les quals s'hagen sol·licitat o de les quals s'hagen obtingut, amb indicació de la quantitat sol·licitada o concedida, data de concessió, si fa el cas, i normativa en què s'empara.  
j) Declaració responsable de les ajudes de minimis concedides per qualsevol projecte a l'empresa o entitat sol·licitant, inclosos els costos per als quals se sol·licita suport, durant els dos exercicis fiscals anteriors i durant l'exercici fiscal en curs amb indicació d'import, organisme, data de concessió i règim d'ajudes en què s'empara; o si fa el cas, declaració de no haver-ne rebut cap.  
k) En les obres que hagen requerit projecte tècnic s'aportaran les certificacions d'obres, les seues corresponents factures, el certificat final d'obra i l'acta de recepció.  
  
Article 11. Incompliment i reintegrament  
1. Podrà donar lloc a la minoració de la subvenció concedida l'alteració d'alguna de les característiques no substancials de l'actuació aprovada, l'incompliment d'alguna de les condicions establides en la resolució, la modificació parcial del projecte amb què s'ha basat, l'execució inadequada de part del pressupost aprovat, l'execució parcial o per menor import, l'incompliment parcial en l'adopció de les mesures de difusió del finançament públic rebut, la insuficient justificació d'alguna de les despeses efectivament realitzades o la concessió d'altres ajudes públiques o privades, amb posterioritat a la presentació de la sol·licitud, si en el seu conjunt excedeixen els límits establits.  
  
2. Donarà lloc a la resolució de la subvenció l'incompliment per part de la beneficiària de qualsevol dels requisits, condicions, l'alteració d'alguna de les característiques substancials i altres circumstàncies que donen lloc a l'atorgament de la subvenció, la modificació del projecte amb què s'ha basat de manera que varien les condicions per a la seua concessió, així com l'incompliment de les obligacions imposades a la persona beneficiària, l'incompliment en l'adopció de les mesures de difusió del finançament públic rebut, la variació de la finalitat de l'actuació o la falta de justificació de la realització d'aquesta en els terminis establits a aquest efecte. Quan figuren en l'expedient o siguen tinguts en compte en aquesta resolució altres fets o altres al·legacions que les adduïdes per a la persona interessada, se li garantirà el dret a l'audiència en els termes i amb els efectes fixats en la legislació vigent de procediment administratiu comú.  
3. Donarà lloc a la incoació per part de l'òrgan competent per a la concessió de les ajudes, del corresponent expedient que podrà finalitzar, si escau, amb la resolució de la subvenció i l'obligació de reintegrar les ajudes percebudes i els interessos de demora des del moment del pagament de la subvenció, la constatació de l'incompliment per a la persona beneficiària de qualsevol dels requisits, condicions, l'alteració d'alguna de les característiques substancials i altres circumstàncies que donen lloc a l'atorgament de la subvenció, així com l'incompliment de les obligacions imposades a la beneficiària o dels compromisos assumits per aquesta, una vegada autoritzat el deslliurament de la subvenció o aquesta estiga efectivament abonada. En la tramitació del procediment es garantirà, en tot cas, el dret de la persona interessada a l'audiència.  
  
Serà procedent, així mateix, el reintegrament de les quantitats percebudes i l'exigència de l'interés de demora corresponent quan concórreguen les causes legalment establides en els articles 36 i 37 de la LGS, de 17 de novembre, i en l'article 172 de l'LHPS.  
El procediment de reintegrament de les quantitats indegudament percebudes s'ajustarà a les previsions que conté l'article 172 de l'LHPS.  
  
4. El règim sancionador serà aplicat per la comissió d'infraccions administratives previstes en la normativa bàsica estatal a aquells subjectes que siguen responsables d'aquestes i estarà regit pel que disposa el capítol IV del títol X de l'LHPS.  
5. Serà procedent la pèrdua del dret de cobrament de la subvenció i de reintegrament d'aquesta, la comprovació que la subvenció siga destinada a la realització d'una activitat o al compliment d'una finalitat prohibida en el títol VI de la Llei 14/2017, de 10 de novembre, de la Generalitat, de memòria democràtica i per a la convivència de la Comunitat Valenciana.  
  
Article 12. Pla de control  
1. El control de la realització de les activitats subvencionades es durà a terme mitjançant la comprovació i control material de la documentació administrativa i de caràcter econòmic justificativa de l'import concedit i de la resta de documentació aportada relativa a l'actuació subvencionada, establida com d'aportació preceptiva per la persona beneficiària per al pagament de l'ajuda, de conformitat amb l'article 169 de la Llei 1/2015.  
2. El control administratiu i material es realitzarà sobre el 100 % del total del pagament que es propose en cada línia pressupostària. Es comprovarà, a més, en tractar-se d'inversions, l'efectiva realització de l'activitat i el compliment de la finalitat mitjançant visita, del personal de l'òrgan concedent, en el lloc i data indicats per la beneficiària per a la realització de l'activitat, sobre almenys el 50 % dels projectes subvencionats, seleccionats de manera aleatòria.  
3. L'òrgan concedent podrà realitzar visites, en el lloc i data indicats per la beneficiària per a la realització de l'activitat, i sol·licitar tota aquella documentació i informació, que considere necessària tant per a l'avaluació de l'actuació com per a verificar l'adequació a la finalitat de la despesa efectuada.  
  
Article 13. Incidències  
La persona titular de la Direcció General de Comerç, Artesania i Consum tindrà la competència per a resoldre les incidències de qualsevol naturalesa que es produïsquen després de la concessió de les ajudes, així com per a dictar totes les resolucions i instruccions que siguen necessàries per a la interpretació, el desplegament i l'execució d'aquest decret.  
  
Article 14. Tractament de dades de caràcter personal  
La participació en la present convocatòria comportarà el tractament de dades de caràcter personal de les persones sol·licitants per part de la Conselleria d'Economia Sostenible, Sectors Productius, Comerç i Treball. Així mateix, se l'informa de:  
1. Identitat del responsable del tractament: la Conselleria d'Economia Sostenible, Sectors Productius, Comerç i Treball.  
2. Finalitat del tractament i tractament/s afectat/s: atendre la sol·licitud presentada conforme al que s'estableix en la convocatòria, en les bases reguladores, en la Llei 38/2003, de 17 de novembre, general de subvencions i en la seua normativa de desplegament i supletòriament en la Llei 39/2015, d'1 d'octubre, del procediment administratiu comú de les administracions públiques (veure Registre de les Activitats del Tractament).  
3. Origen de les dades.  
Les dades personals recollides procedeixen de les sol·licituds presentades per la persona interessada o el seu representant.  
4. Registre d'Activitats de Tractament.  
http://www.indi.gva.es/documents/428243335/855108045/RATGEN004\_va.pdf  
5. Drets de les persones sol·licitants.  
a) Drets de les persones interessades.  
Les persones interessades tenen dret a sol·licitar l'accés a les seues dades personals, la rectificació o supressió d'aquestes, la limitació del seu tractament o a oposar-se a aquest. Per a exercitar els drets haurà de presentar un escrit davant la Sotssecretaria de la Conselleria d'Economia Sostenible, Sectors Productius, Comerç i Treball. Haurà d'especificar quin d'aquests drets sol·licita siga satisfet i, si no autoritza l'obtenció de dades d'identitat del sol·licitant o, si escau, del representant legal, haurà d'aportar la corresponent documentació acreditativa de la identitat i representació. També podrà exercitar els seus drets de forma telemàtica a través del següent enllaç:  
https://www.gva.es/va/proc19970  
b) Reclamació davant l'Agència Espanyola de Protecció de Dades.  
Si les persones interessades entenen que s'han vist perjudicades pel tractament de les seues dades o en l'exercici dels seus drets, poden presentar una reclamació davant l'Agència Espanyola de Protecció de Dades a través de la seu electrònica accessible a través de la pàgina web https://www.aepd.es/  
6. Delegat/ada de Protecció de Dades.  
En tot cas, les persones sol·licitants podran contactar amb el delegat/delegada de Protecció de Dades de la Generalitat Valenciana a través de:  
Adreça electrònica: aew@xev.zp  
Adreça postal: Passeig de l'Albereda, 16 € 46011 València  
7. Més informació de protecció de Dades.  
https://www.gva.es/downloads/publicados/PR/TEXTO\_INFORMACION\_ADICIONAL\_V.pdf  
  
Article 15. Verificació de dades  
D'acord amb el que s'estableix en la disposició addicional huitena de la Llei orgànica 3/2018, de 5 de desembre de protecció de dades personals i garantia dels drets digitals, i en l'article 4 de la Llei 40/2015, d'1 d'octubre, de règim jurídic del sector públic, l'òrgan gestor podrà verificar aquelles dades manifestades per les persones interessades amb la finalitat de comprovar l'exactitud d'aquests.  
La potestat de verificació inclou verificar la identitat de la persona sol·licitant o, si escau, del seu representant legal i consultar les següents dades que consten en la Base de dades nacional de subvencions (BDNS): les subvencions i ajudes que li han sigut concedides, incloses aquelles a les quals se'ls aplica la regla de minimis, i que la persona sol·licitant no està inhabilitada per a percebre subvencions.  
  
Article 16. Efectes  
Aquest decret produirà efectes a partir de l'endemà de la publicació en el Diari Oficial de la Generalitat Valenciana.  
  
Article 17. Recursos  
Contra aquest decret que posa fi a la via administrativa les persones interessades podran optar entre interposar, potestativament, recurs de reposició davant el mateix òrgan que l'ha dictat, conforme a la legislació vigent de procediment administratiu comú; o bé, impugnar-lo directament davant la sala contenciosa administrativa del Tribunal Superior de Justícia de la Comunitat Valenciana, en el termini de dos mesos comptats a partir de la notificació, i formular-hi el corresponent recurs administratiu a l'empara del que s'estableix en els articles 10.1.a i 46.1 de la Llei 29/1988, de 13 de juliol, reguladora de la jurisdicció contenciosa administrativa.  
  
València, 30 de desembre de 2022  
  
El president de la Generalitat,  
XIMO PUIG I FERRER  
  
El conseller d'Economia Sostenible,   
Sectors Productius, Comerç i Treball,  
RAFAEL CLIMENT GONZÁLEZ